ຂ່າວພາຍໃນກະຊວງ
ກອງປະຊຸມຝຶກອົບຮົມແມ່ຍິງກັບການຄຸ້ມຄອງນຳພາ
ກອງປະຊຸມຝຶກອົບຮົມ “ແມ່ຍິງກັບການຄຸ້ມຄອງນຳພາ” ໄດ້ຈັດຂື້ນໃນວັນທີ 16 ກັນຍາ 2020 ທີ່ສະຖາບັນຝຶກອົບຮົມ ຍທຂ, ໂດຍການເປັນປະທານຂອງທ່ານ ສີລິພອນ ອິນທິລາດ ຫົວໜ້າສະຖາບັນຝຶກອົບຮົມ ຍທຂ ແລະ ທ່ານ ນາງ ຈັນຖະໜອມ ສຸລີໂຍ ຮອງຫົວໜ້າຫ້ອງການ, ມີບັນດາກົມ, ກອງ, ຫ້ອງການ, ສະຖາບັນ ພາກສ່ວນລະ 1 ທ່ານ ເຂົ້າຮ່ວມໃນການຝຶກອົບຮົມໃນຄັ້ງນີ້.
ວຽກງານສົ່ງເສີມຄວາມກ້າວໜ້າແມ່ຍິງ-ເດັກນ້ອຍ ແມ່ນວຽກງານໜື່ງທີ່ສຳຄັນ ແລະນອນໃນຍຸດທະສາດການພັດທະນາ ຕາມແນວທາງນະໂຍບາຍຂອງ ພັກ-ລັດຖະບານ ເຊິ່ງສະແດງອອກຢູ່ບ່ອນວ່າໄດ້ມີການແຕ່ງຕັ້ງຄະນະກຳມະການລະດັບຊາດກ່ຽວກັບວຽກງານດັ່ງກ່າວ, ໂດຍແມ່ນ ທ່ານ ປອ. ສອນໄຊ ສີພັນດອນ ຮອງນາຍົກລັດຖະມົນຕີ ເປັນປະທານ ແລະ ຊີ້ນຳໂດຍກົງ, ສະນັ້ນ, ຫົວຂໍ້ທີ່ຈະຈັດຝຶກອົບຮົມໃນຄັ້ງນີ້ ຖືວ່າເປັນບົດຮຽນທີ່ສຳຄັນຫຼາຍໃນການພັດທະນາແມ່ຍິງຂອງ ກະຊວງ ຍທຂ ໃຫ້ກາຍເປັນພະນັກງານຫຼັກແຫຼ່ງຄຸ່ມຄອງ-ນໍາພາໃນອານາຄົດ ຕາມແນວທາງນະໂຍບາຍຂອງລັດຖະບານ; ເນື້ອໃນຫົວຂໍຝຶກອົບຮົມໃນຄັ້ງນີ້ປະກອບມີ: ຮັບຟັງການລາຍງານ ການຈັດຕັ້ງປະຕິບັດແຜນຍຸດທະສາດເພື່ອຄວາມກ້າວໜ້າຂອງແມ່ຍິງ ແລະ ເດັກ-ນ້ອຍ; ຮຽນຮູ້ທັກສະ ແລະ ຄຸນລັກສະນະການເປັນພະນັກງານນຳພາທີ່ດີ ແລະເນື້ອໃນອື່ນໆ ຕາມຫົວຂໍ້ທີ່ໄດ້ລະບຸໄວ້ໃນກອງປະຊຸມ; ແລະ ພິເສດ ຈະໄດ້ຮັບຟັງການບັນລະຍາຍກ່ຽວກັບ ການສ້າງຄວາມເຂັ້ມແຂງໃຫ້ແກ່ພະນັກງານເພດຍິງ ທີ່ຕິດພັນກັບການກຳນົດຕໍາແໜ່ງງານຈາກ ທ່ານ ສີພຸກ ວົງພັກດີ ອະດີດຮອງລັດຖະມົນຕີ ກະຊວງ ພາຍໃນ. ກອງປະຊຸມໃນຄັ້ງນີ້ຈະໄດ້ດຳເນີນໄປເປັນເວລາ 3 ວັນ ແຕ່ວັນທີ 16–18 ກັນຍາ 2020.